
Forord av biskop Olav Øygard

Denne boka er en vandring inn i et spennende landskap.

Etter HVPU-reformen i 1991 flyttet mennesker med utviklingshemming ut av institusjonene, og ble en del av lokalsamfunnene. Vi har blitt vant til å se dem i forskjellige sammenhenger.

Men ser vi dem i kirke og menighet?

Etter å ha vært biskop i mange år, ser jeg store forskjeller rundt om: Noen steder er det ofte mennesker med utviklingshemming og andre funksjonshemminger på vanlige gudstjenester. Noen steder ser vi arrangement som er spesielt lagt til rette for dem, og der er det også gjerne slik at det blir naturlig for flere av dem å delta på menighetens «vanlige» gudstjenester.

I mars 2018 ble det arrangert en stor misjonskonferanse i Arusha i Tanzania. Et gjennomgående tema i denne konferansen var «The call from the margins»: kallet og utfordringen fra de marginaliserte, fra dem som er utenfor på en eller annen måte. Dette utenforskapet kan være av mange slag: for eksempel etnisk, geografisk eller helsemessig.

Konferansen uttalte bl.a. følgende:

«Vi er kalt til med glede å ta del i Den hellige ånds virke: å myndiggjøre de marginaliserte i søken etter rettferdighet og verdighet.» Og videre:

«Vi er kalt som disipler til å høre sammen i et rettferdig og inkluderende fellesskap, i søken etter enhet og på vår økumeniske reise, i en verden som er bygget på marginalisering og utestengning.»

Disse sitatene fra Arusha-konferansen blir gjerne brukt i forhold til verdens fattige, urfolk og minoriteter, men de gjelder også i forhold til det utenforskap som så lett skapes i ethvert lokalsamfunn, og i enhver menighet.

I denne sammenhengen er det avgjørende viktig at vi anerkjenner hverandres tro. Hvis vi gjør troen til en intellektuell prestasjon, blir det helt feil. Det er Gud som skaper troen ved sin hellige Ånd. Dette gjelder oss alle.

Derfor er det et sterkt vitnesbyrd om kjernen i evangeliet, når vi ser mennesker med forskjellige utfordringer i livet som en del av menigheten. Mange forkynner rett og slett evangeliet ved at de er der!

Mitt håp og min bønn er at denne boka kan bidra til at vi i større grad får være en kirke for alle, der alle hører til og får være med.

Dermed er dette også en utfordring, og en bønn til våre kirkelige medarbeidere om at vi reelt gjør det vi kan for å bygge en kirke der alle er likeverdige. Vi har en lang vei å gå.

Det handler om vår troverdighet som kirke, det handler om at Guds glade budskap er for alle mennesker.

Olav Øygard

Biskop i Nord-Hålogaland bispedømme

Riv ned gjerdene – bygg fellesskap for, av og med alle!

Til tross for mange og tydelige dokumenter som slår fast at mennesker med utviklingshemming hører hjemme midt i samfunnet og midt i kirken, som helt likeverdige med-lemmer, driver vi fortsatt med å vedlikeholde gjerdene som skaper skiller og stenger ute. Mange opplever et stort sprik mellom den virkeligheten de leser om i dokumentene, og den virkeligheten de møter i lokalkirken. Det er derfor betimelig å stille spørsmålet: «Vil vi egentlig rive ned gjerdene, og skape fullstendige, likeverdige fellesskap i samfunn og kirke, slik at mennesker med utviklingshemming får mulighet til å være likeverdige med-lemmer i lokalkirken, i den helt vanlige gudstjeneste og i det helt vanlige menighetsfellesskapet?»

For 33 år siden utgav Kulturdepartementet «Veiledningshefte om kultur- og fritidstilbud for funksjonshemmede», hvor overskriften nettopp var: «Riv ned gjerdene». Her heter det: «Å være utestengt fra normal fritidsaktivitet handler om mer enn å være utestengt fra det enkelte tilbud. Det handler om å være utestengt fra samfunnets sosiale nettverk. Å tilrettelegge kultur- og fritidstilbud slik at alle kan delta er ikke et spørsmål om å være storsinnet og grei, men om å gi mennesker med funksjonshemminger deres rettmessige plass i samfunnet.» Det handler om å bygge fellesskap hvor alle er, og hvor vi utfyller og bistår hverandre slik at alle kan leve et verdig liv midt i lokalsamfunnets og lokalkirkens fellesskap.

Her er det tydelig mange som har sovet i timen. Fremdeles er ikke gjerdene og stengslene revet ned. Mitt spørsmål er om dette handler om uvilje, eller om årsaken ligger i mangel på kunnskap. Skal vi få til en forandring og få bort alle gjerdene og stengslene, må hele «næringskjeden» tilegne seg den nødvendige kunnskapen og gjøre jobben sin. I dette har lederne i alle ledd et særskilt ansvar. Lederne må gå foran og vise vei. Når lederne ikke gjør jobben sin – må grasrota ta ansvar og ta sine ledere i skole.

Lokalmenighetene i Den norske kirke skulle nettopp være en plogspiss i arbeidet med å bygge fellesskap med alle. Der fellesskapet ikke framstår som et «fellesskap for alle», må det ringe noen varselklokker. Helt konkret utfordres menighetene til å svare på de direkte spørsmål som Torgauten stiller i sitt forord:


–Kan du bekrefte at mennesker med utviklingshemming hører hjemme midt i kirkens fellesskap, på lik linje med andre?

–Vil du ut ifra din tjeneste eller posisjon sørge for at mennesker med utviklingshemming får mulighet til å være en naturlig del av lokalkirkens fellesskap på alle nivå: i trosopplæring, i konfirmasjon, i ungdomsarbeid, i menighetsfellesskap og i de ordinære gudstjenester?



Norsk Forbund for Utviklingshemmede (NFU) løfter i sitt prinsipprogram (9) fram at: «Mennesker med utviklingshemming har rett til å delta i alminnelige kultur- og fritidsaktiviteter.» NFU har medlemmer som tilhører forskjellige tros- og livssynssamfunn. Vår oppgave er å bistå den enkelte slik at en kan delta i sitt tros- og livssynssamfunn på en likeverdig måte. NFU vil følge opp de nevnte spørsmålene fra forfatteren, for å få til en god dialog med det enkelte livssynssamfunn.

Gjerdene må ned, og ny praksis må skapes. Det er tid for handling og for samhandling på alle plan, for å skape en kirke hvor også mennesker med utviklingshemming har en likeverdig plass. En forutsetning for en slik samhandling er at lederne setter tema på dagsorden, følger opp og etterlyser konkret handling. Der det ikke er vilje til å rive ned gjerdene, må dette meldes som et varsel eller avvik til staten, som er oppdragsgiveren. Dette fordi både Den norske kirke og øvrige tros- og livssynssamfunn har fått midler for nettopp å gjøre religionsfriheten reell for alle sine medlemmer.

Boka til Tor Ivar Torgauten legger et godt grunnlag for å bygge en kirke for, av og med alle, hvor også mennesker med utviklingshemming er «HELT MED»! Les boka og drøft den i stabsfellesskapene. Bli med på dugnaden med å rive ned gjerdene som stenger for deltakelse, og i arbeidet med å bygge en kirke med rom for alle. I dette arbeidet er vi med på laget. Sammen kan vi få det til.

Tom Tvedt

Forbundsleder

Norsk Forbund for Utviklingshemmede (NFU)

Forfatterens forord

En kristen kirke er en kirke for, av og med alle. I dette store mangfoldet av forskjellige mennesker, er mennesker med utviklingshemming en helt naturlig del. Som ordinære med-lemmer i den helt ordinære gudstjenesten og i det helt ordinære menighetsfellesskapet. I arbeidet med å bygge en kirke for, av og med alle, er den livserfaringen mennesker med utviklingshemming har, en viktig del av grunnlaget.

Helse-Norge understreker at utviklingshemming gir forskjellige konsekvenser fra person til person, men det innebærer alltid en grad av varig nedsatt kognitiv funksjon og vansker med å fungere i hverdagen. Før 1990-tallet ble betegnelsen psykisk utvikl ingshemming brukt.

Bakgrunnen for denne boka, er at mennesker med utviklingshemming fortsatt ikke har fått like rettigheter og like livsvilkår som andre borgere, hverken i Den norske kirke eller i samfunnet generelt. I dag erkjenner vi at mange av de holdninger og praksiser som før ble sett på som legitime, nå blir sett på som diskriminerende og som årsak til utenforskap. Samtidig må vi erkjenne at det er vanskelig å avsløre diskriminerende holdninger og praksiser i samtiden. Det faller mye lettere å avsløre våre forfedres «ugjerninger» enn våre egne.

Tidligere var mange mennesker med utviklingshemming stuet bort både på loft og i fjøsbinger. Så fikk de plass på institusjonene, men levde sitt liv avsondret fra menighet og samfunn. I dag sier Den norske kirke med klare og tydelige ord at mennesker med utviklingshemming hører med i kirken, som likeverdige med-lemmer, men i praksis henvises de imidlertid til tilrettelagte fellesskap. Jeg har selv mange gode og sterke opplevelser fra de tilrettelagte fellesskap. Problemet er ikke de tilrettelagte fellesskapene, men at kirken synes det er «greit slik». Det at det utvikles fellesskapsgrupper ut ifra interesser og behov, er helt på sin plass og nødvendig, men det må alltid være som et supplement til menighetens ordinære gudstjenester og samlinger.

Man tenker seg at disse fellesskapene skal bygge bro til det ordinære menighetsliv og den ordinære gudstjenesten. Det ser imidlertid ut til at det er få slike broer som fungerer. I praksis blir de tilrettelagte fellesskap kirkens betjening av mennesker med utviklingshemming. I boka har jeg prøvd å analysere hvorfor det er slik, og samtidig gi et bidrag til å «bygge om» kirken til å være en kirke for, av og med alle.

Dette prosjektet begynte som et inkluderingsprosjekt, men endte opp som et fellesskapsprosjekt. Først var målet mitt å «bevise» at også mennesker med utviklingshemming har en soleklar rett til å være med i kirkens fellesskap, som alle andre. Med andre ord en rettighetsvinkling. Bokas hovedanliggende derimot, ligger ikke i rettighetstenkningen, men i det likeverdige fellesskap som dåpen setter oss inn i: likeverdige i troen, likeverdige i troens liv og likeverdige i troens fellesskap. Her har mennesker med utviklingshemming akkurat samme muligheter som alle andre, fordi alt som handler om tro er Guds verk, og ikke noe vi mennesker får til.

Boka har selvfølgelig ikke alle sannheter og alle løsninger, men den er å betrakte som en arbeidsbok som leserne må jobbe videre med og gjøre til sin. Helt konkret ber boken om respons fra alle som på en eller annen måte har ansvar for å bygge kirke:


–Kan du bekrefte at mennesker med utviklingshemming hører hjemme midt i kirkens fellesskap, på lik linje med andre?

–Vil du ut ifra din tjeneste eller posisjon sørge for at mennesker med utviklingshemming får mulighet til å være en naturlig del av lokalkirkens fellesskap på alle nivå: i trosopplæring, i konfirmasjon, i ungdomsarbeid, i menighetsfellesskap og i de ordinære gudstjenester?



Spørsmålet stilles til oss alle: fra biskoper, proster, prester, diakoner, menighetspedagoger, kateketer, kantorer, bispedømmeråd, menighetsråd og til den vante kirkegjenger.

Konkret gis svaret til mennesker med utviklingshemming som bor i din lokale menighet, og deres nærmeste. En bekreftelse vil si at vi framover vil jobbe sammen om å skape en kirke for, av og med alle. Slik skal vi sammen bygge en kirke som i praksis bidrar til «mer himmel på jord».

Tor Ivar Torgauten
far og prest
tor.ivar.torgauten@gmail.com
Fredrikstad, april 2024


Leserguide

Forsidebildet viser min mentor for denne boka. Det er vår datter Torunn, født med Downs syndrom. Hun har både ført meg på sporet og holdt meg der. Uten henne hadde ikke denne boka blitt til. Boka er derfor gjennomsyret av en fars perspektiv. Som far kan jeg ikke godta at mennesker med utviklingshemming blir satt på sidelinjen eller på kirkens B-lag. En kirke som ikke gir min datter samme muligheter i troen, troens liv og troens fellesskap som jeg får, mener jeg har feilet med sin praksis. En slik kirke kan ikke tale sant om evangeliet. Som bakteppe for boka ligger også mine erfaringer som spesialprest i Den norske kirke gjennom 19 år, med ansvar for å inkludere mennesker med utviklingshemming i kirken. I dette ligger også utallige møter med mennesker med utviklingshemming og deres nærmeste.

Boka er ingen akademisk lærebok. Når noter er tatt med, er dette både for å vise at dette er noe jeg ikke tar fra eget bryst, og for å gi hjelp til å finne fram i kildematerialet for dem som ønsker å jobbe videre med tematikken. Min metode er rett og slett å «ta inn» mennesker med utviklingshemming alle steder i bekjennelsen og i skriftmaterialet, hvor det handler om mennesket. Eller sagt på en annen måte: å ikke utelate mennesker med utviklingshemming i bekjennelsen eller skriftmaterialet. Poenget er at mennesker med utviklingshemming hører hjemme midt i kirkens tro og fellesskap.

Bokas tema er ikke noe man kan betrakte på avstand, og bare ha en mening om. Tematikken i boka går inn i kjernen av vår egen trospraksis og vårt eget lokale menighetsfellesskap. Derfor er målgruppen alle som tilhører kirkens fellesskap, både frivillige og ansatte, fordi vi alle har et ansvar for å bygge denne kirken. Bokens siste kapittel egner seg godt som et felles grunnlag for samarbeidet med tjenesteyterne i helse- og omsorgstjenesten. Dette kapitlet vil også egne seg godt som en «lærebok» for tjenesteytere i helse- og omsorgstjenesten. Kapitel 1–3 vil også egne seg godt som bakgrunnsstoff for denne tjenesten.

Del 1 har som mål å gi leserne et grunnlag for hvorfor jeg mener det er viktig med en bok som dette. Her beskriver jeg virkeligheten slik jeg opplever den. Jeg er fullt klar over at virkeligheten kan oppleves på en annen måte av andre. Samtidig vil ikke andres historie ta brodden av min opplevelse. Jeg har snakket med mange mennesker og på forskjellige steder i landet, som bekrefter min virkelighetsforståelse. Denne første delen lar også leserne bli kjent med mennesker med utviklingshemming.

Del 2 gir et kort historisk tilbakeblikk, og den viser litt av de kår mennesker med utviklingshemming har hatt i kirke og samfunn. Dette er bare et gløtt av historien, for å gi bakgrunnsstoff som leserne kan sette tematikken inn i. All forandring har kommet etter at noen erkjente at ting ikke var som det skulle. Deres iherdige kamp førte til forandring. Kapitlet er derfor også en utfordring til å se kritisk på dagens praksis.

Del 3 viser hvilket fundament Den norske kirken bygger på, slik kirkens øverste organer, Kirkeråd og Kirkemøte, har konkretisert det. I disse dokumentene understrekes det klart og tydelig at mennesker med utviklingshemming er en del av kirken, og skal gis mulighet til å delta i kirkens fellesskap, på lik linje med andre. Disse dokumentene gir tydelige føringer for biskop, prost og bispedømmeråd, og de er samtidig tydelige veivisere for menighetsarbeidet. Dokumentene gir et godt utgangspunkt for kontakten med mennesker med utviklingshemming og deres nærmeste.

Del 4 er en analyse av hinder som gjør det vanskelig å bygge en kirke for, av og med alle. Dette er en konkretisering av forhold som jeg har erfart har stått i veien for å realisere en kirke for, av og med alle. Jeg har helt sikkert ikke sett alt, derfor utfordres leserne til kritisk blikk på egen praksis for å identifisere hinder.

I del 5 har jeg undersøkt om det er mulig å tenke seg at Gud gjør forskjell på folk. Det materialet jeg har undersøkt er unisont: Gud gjør ikke forskjell på folk. Alle mennesker er like høyt elsket, og Guds vilje er at alle mennesker skal bli frelst, bli døpt og være en del av kirkens fellesskap. Når det gjøres forskjell på folk i menigheten, begås det en urett som kirken ikke kan leve med.

Del 6–11 er en undersøkelse av hvilken plass mennesker med utviklingshemming har i luthersk teologi. Jeg er flere ganger blitt møtt med at luthersk teologi i svært liten grad taler om mennesker med utviklingshemming. Mitt svar er at luthersk teologi taler om mennesket, og i dette inngår alle mennesker. Her gis ingen bedre forutsetninger i troen enn andre. Poenget er bare at noen trenger bistand for å kunne få de samme mulighetene som andre, en bistand som gis både gjennom helse- og omsorgstjenesten og gjennom menigheten.

Den lutherske kirkes syn på arvesynden viser oss at ingen mennesker får til å tro. Troen er kun et Guds under, virket av Den hellige ånd, ved ord og sakrament. På samme måte er hele dåpens liv også et Guds under, virket av Den hellige ånd, ved ord og sakrament. Når hele troen er et Guds under, som ikke bygger på menneskets utrustning, møter vi det absolutte likeverd.

Studiet i luthersk teologi, gjorde at hele prosjektet fikk en annen retning enn jeg hadde tenkt. Fra å være et inkluderingsprosjekt, som skulle overbevise leserne om at også mennesker med utviklingshemming hører rettmessig til i kirkens fellesskap, ble prosjektet et menighetsprosjekt. For i luthersk teologi hører alle døpte med som rettmessige med-lemmer. Merk ordspillet «med-lemmer». Her skal ingen inkluderes i fellesskap, fordi de allerede hører til der. Her har alle døpte sin rettmessige plass, uavhengig av funksjonsevne.

En av mine hovedkilder for arbeidet med disse kapitlene har vært Konkordieboken, som inneholder Den evangelisk-lutherske kirkes bekjennelsesskrifter. Hele Konkordieboken er ikke juridisk forpliktende for Den norske kirke, samtidig som den i høyeste grad gir uttrykk for den lutherske kirkes åndelige arv, og bør lyttes til. For Den norske kirke er det Den apostoliske trosbekjennelse, Den nikenske trosbekjennelse og Den athanasianske trosbekjennelse, Luthers lille katekisme og Den augsburgske bekjennelse som er den forpliktende lærenorm. Når mennesker med utviklingshemming leses inn i disse bekjennelsene, blir de et sterkt vitnesbyrd om en kirke med rom for alle.

Til disse kapitlene har jeg i særlig grad støttet meg på den danske teologen Regin Prenter (1907–1990). Prenter var professor ved Århus universitet fra 1945–1972, og sokneprest i Brandrup fra 1972–1978. Det er særlig hans dogmatikk «Skapelse og gjenløsning» som jeg har jobbet med.

Del 12 tar opp samarbeidet mellom tros- og livssynssamfunnene og den lokale helse- og omsorgstjenesten. Slik jeg ser det er et nært samarbeid mellom den lokale kirke, den lokale helse- og omsorgstjenesten og de pårørende, helt nødvendig om mennesker med utviklingshemming skal få mulighet for å utøve sin tro i hjemmet og i fellesskapet med andre i sitt trossamfunn. Det er tydelig at det nå er åpnet et rom for samarbeid mellom tros- og livssynssamfunnene og helse- og omsorgstjenesten, som både Den norske kirke og de øvrige tros- og livssynssamfunn må gå inn i. I dette arbeidet må brukerperspektivet alltid være basisen.

Del 13 utvider perspektivet og viser at en troverdig kirke har rom og plass til alle døpte, med alle sine forskjeller og mangfold. Det hører med til kirkens hovedoppgave å skape en slik kirke.

